เดินผ่านหน้าร้านนี้เห็นคนยืนรอเต็มหน้าร้าน เหมือนกับยืนรุมดูอะไรซักอย่าง ด้วยวิญญาณไทยมุงเลยเข้าไปดู ก็เห็นว่าเค้ายืนรอบะหมี่กันค่ะ ด้วยความสงสัยว่าทำไมขายดีจังเลยจะลองทาน 

ร้านนี้มีรถเข็น 2 คัน ฝั่งหนึ่งเป็นบะหมี่ (ปู หมูแดง หมูกรอบ) ฝั่งหนึ่งเป็นก๋วยเตี๋ยวลูกชิ้นปลา แต่จุดสั่งอาหารจะต้องผ่านอาเฮียเจ้าของที่ประจำสเตชั่นบะหมี่เท่านั้น ซึ่งคนรอสั่งเยอะมาก ไม่รู้เหมือนกันว่าจำคิวได้ยังไง ถ้าจะกินที่ร้านเขาจะให้เข้าไปนั่งรอๆๆ ดูนั่นนี่ รอจนเพลิน สักพักอาเฮียตะโกนถามว่าสั่งอะไร จริงๆกะจะกินลูกชิ้นปลา แต่รอนานจนใจลอยไปหน่อยเลยเผลอบอกไปว่า "บะหมี่ปู" (ง่ะ!!) หลังจากสั่งแล้วใช่ว่าแป๊บเดียวจะได้นะ รออีกนานมากกก ทั้งๆที่เฮียแกก็ทำรวดเร็ว จับเวลาคร่าวๆกว่าบะหมี่จะมาก็ร่วม 20 นาที ระหว่างรอนั้นมีลูกค้าที่นั่งรอในร้านบางโต๊ะไม่รอ ขอเปลี่ยนเอาใส่ห่อแทน

ว่ากันที่อาหารบ้าง....ในที่สุด "บะหมี่แห้งปู" ก็มา (จำราคาไม่ได้ ประมาณ 50-60 บาท)  เค้าใส่มาทั้งปูและหมูแดงค่ะ ชามโตพอสมควรเลย เยอะทั้งหมี่และเครื่อง เนื้อปูเยอะแต่เราว่ามันแห้งๆไปหน่อย ซึ่งอาจจะไม่ได้เป็นแบบนี้ทุกวันก็ได้นะ บะหมี่เป็นเส้นเล็กๆ รสชาติดีเลย ส่วนหมูแดงจะไม่ใช่แบบร้านอื่นใส่สีแดงๆรสหวาน อยากจะเรียกของที่นี่ว่าหมูย่างมากกว่า กลิ่นเตาถ่านย่างชัดเจนเลยทีเดียว รสกลมกล่อมกำลังดี รวมๆเป็นบะหมี่ที่อร่อยเลยทีเดียวค่ะ น้ำซุปก็รสชาติใช้ได้ ไม่หวานหรือเค็มเกินไป

นอกจากบะหมี่แล้ว ไฮไลต์ของร้านนี้ก็เป็นอาเฮียนี่แหละค่ะ ที่จะนวดบะหมี่ ลวกบะหมี่อย่างแข็งขัน พร้อมๆกับที่ตะโกนดุคนในร้านที่ทำไม่ถูกใจแก ลูกหลานโดนดุหมด และแซวลูกค้า ถ้าลูกค้าประจำดูจะแซวหนักหน่อย ส่วนลูกค้าที่ยืนรอก็สีหน้าน่าสงสาร (คงเมื่อยขา) และขำอาเฮียไปในเวลาเดียวกัน

เราว่าเป็นร้านที่สนุกดีนะ ถ้ามีเวลารอคิวนานๆจะไปทานค่ะ ^^